  Виталий Пронин Грак ёросысь Лолошур-Возжи школаын ортчиз Елизавета Бурундуковалэн «Трудный путь к Победе» книгаен тодматскон. Ужрадэ пыриськизы бадӟым классъёсын дышетскисьёс, дышетӥсьёс, гуртоос. Книга сӥземын Грак ёросысь потэмъёслэн ож мышкын вормонэз матэктытэмзылы. Отын уно лыдпусъёс сётэмын. Нош соос сьӧрын - уно адямиослэн чиданзы, синкылизы. Та умой адӟиське тодэ ваёнъёсысь. Кылсярысь, Котловка гуртын вордскем Д. Юшкова вера: туж сием потыса улӥмы, кӧтмес маин сюрем тырыны выримы. Нош кыӵе налогъёс тырим! Куд-ог дыръя картошкаме вузалляй, коньдонэз быдэсак выт тыронлы кошкылӥз. Ижысь заводын тыршемез сярысь тодаз вае И. Мордашова: вис карытэк 14-16 часэн ужамы, война ӵоже ӧм тодылэ шутэтскон, праздник нуналъёсты. Нянь сётъязы карточкаен, нуналаз 800 грамм. Но со нянь пыжемын вал, пызез пул пызен но маин сураса - со туж секыт вал. Книгае пыртэмын районын со вакытэ печатласькись «Колхозный ударникын» потэм куд-ог материалъёс. Озьы 1944-тӥ арын 13-тӥ январе газет гожтэ Вылӥ Эграын ортчем художественной самодеятельностья смотр сярысь. Озьы, уйез-нуналэз валатэк, ужан висказ но калык улонзэ шулдыргес карыны кужым шедьтылӥз. Книгаын туж трос поттылэмын милям гурт администрациямы (соку Мещеряково сельсоветэ) пырись гуртъёсын улӥсьёс сярысь. Данъямын, кылсярысь, трактористкаос М. Бакаева, Т. Фёдорова, А. Краснова, берлоез 1943-тӥ арын пусъемын Трудовой Горд Знамя орденэн. Книгаысь ик тодыны луэ: милям колхозамы - соку «Люгдон» нимаськиз - радъямын вал районысь трактористъёслэсь тодон-валанзэс будэтонъя курсъёс, соосты ортчытъяз Грак МТС-ысь устоез бригадир С. Бахонькин. Иж-Балезино сюресэз лэсьтонэ пыриськемъёслэн Е. Кривошеевалэн но А. Петуховалэн тодэ ваёнъёссы но сюлэме пыӵало. Берлоезлы соку 14 арес сяна вылымтэ. Туннэ нуналлы милям быдэс ёросамы кылемын на Берлинозь вуэм одӥг гинэ ветеран - Л. Туктарев, со улэ милям гуртамы. Нош 18 арес тырмытозяз, 1941-тӥ - 1942-тӥ аръёсы, Лукоян Туктаревич ож мышкын но трос лэсьтыса вуттэм: фронтэ келян вылысь сапегъёс гындылэм, Ижевск-Балезино сюресэз лэсьтонэ пыриськем. Книгаын люкамын эвакуацие сюремъёс, Котловка но Старые Ятчи гуртъёсысь нылпи юртъёс сярысь туж узыр материал. Дышетӥсьёс соосты урокъёсазы кутыны быгатозы, нылпиослы со проект ужъёссэс гожтонын бадӟым юрттэт луоз. Книга али ик шедьтӥз ни аслэсьтыз лыдӟисьёссэ! Лолошур-Возжи гуртын улӥсьёслэн нимынызы бадӟым тау кареме потэ Елизавета Ивановна Бурундуковалы, солэн лэсьтэм ужез - номырин дунъяны луонтэм. Алевтина Логинова, Грак ёросысь Лолошур-Возжи школаысь дышетӥсь Теги: Вормонлы-70 ечуж книга  